Aquesta informació es va publicar originalment el 28 d'abril de 2017 i, per tant, la informació que hi apareix fa referència a la data especificada.

El govern d'Ada Colau ha retirat de l'ordre del dia del ple d'aquest divendres l'aprovació de la funerària pública per la manca de suports en l'oposició. Tampoc es votarà la venda de la participació que l'Ajuntament encara manté a Serveis Funeraris de Barcelona (SFB), i que és del 15%, mentre que el 85% restant és de Mémora.La setmana passada l'oposició ja no li va garantir els suports necessaris en la Comissió de Presidència, cosa que es va confirmar aquest dijous al vespre, quan ERC va decidir que tampoc li donaria suport. L'operació tampoc compta amb el vistiplau del comitè d'empresa de SFB , el qual demana que el govern es replantegi la funerària pública i compri el 85% de Serveis Funeraris, i també l'ha criticat Mémora.Colau assegura que la funerària pública podria permetre tenir enterraments a meitat de preu . Si s'aprovava definitivament en el ple, calculava que podria estar a ple rendiment durant el segon semestre del 2019. Un estudi encarregat pel consistori estima en 7.149 euros el preu mitjà d'un enterrament a la ciutat –amb el cementiri i l'IVA inclosos-, i el govern, que la futura empresa municipal podrà fer el mateix per 3.811 euros.En declaracions als mitjans fora del ple, el regidor de Presidència, Eloi Badia, ha considerat que l'oposició "està pensant més en interessos de partit", i fixat un termini d'un mes per desencallar aquesta qüestió i dur-la a votació en el ple del maig. Ha interpel·lat directament ERC, que en un primer moment va donar suport a l'operació, i Ciutadans perquè la funerària pugui aprovar-se, i també que la CUP "també faci un fas endavant".L'oposició està d'acord en el fet que cal rebaixar els preus de morir-se a Barcelona, però no en l'eina. Els republicans reclamen que l'Ajuntament recompri com a mínim el 36% de Serveis Funeraris per recuperar-ne el control públic –el consistori passaria a tenir el 51%-, ja que creu que és la fórmula per rebaixar preus i garantir el futur dels treballadors. No obstant això, Badia segueix insistint que és "inviable" perquè "no està sobre la taula"."Han de saber passar pàgina", ha reclamat Badia, cosa que ha tingut la rèplica de la republicana Trinitat Capdevila. ERC s'ha reunit aquesta setmana amb Mémora, i Capdevila ha explicat que l'empresa només va rebre una carta amb la qual el govern municipal li donava 48 hores per contestar si acceptava vendre, però no s'hi ha reunit per negociar-ho. "No hi ha hagut cap proposta del govern municipal", ha remarcat.Capdevila ha insistit en el fet que el govern ha de negociar primer amb Mémora, i creu que és "totalment insuficient" tenir un tanatori municipal amb sis sales –dues de les quals per llogar a tercers- per fer una intervenció que permeti una rebaixa de preus en el mercat funerari, ja que cada dia moren una mitjana de 40 persones a la capital catalana.El portaveu del grup Demòcrata, Joaquim Forn, considera que la retirada de la funerària del ple "és fruit de la supèrbia" del govern, i creu que hi ha alternatives que permeten intervenir abans en els preus, com recuperar la concessió d'alguns tanatoris. El líder del PP, Alberto Fernández Díaz, ha afirmat que la caiguda d'aquests punts de l'ordre del dia confirmen "la precipitació i l'electoralisme" amb el qual ha actuat l'executiu de Colau.

Mostra el teu compromís amb NacióDigital.

Fes-te subscriptor per només 5,90€ al mes, perquè és el moment de fer pinya.

Fes-te subscriptor